
Szentéletű Olümposzi Nagy Joannikiosz atyánk, illetve Szent Nikandrosz mirai püspök és Hermaiosz áldozópap, fölszentelt vértanúk emléke.
A kedd esti alkonyati zsolozsmán
„Uram, tehozzád...” után
4. hang. Minta: Mint a vértanúk…
Az önmegtagadás nyilaival * a gonosz lelket megsebesítetted * és hadoszlopait szétszórtad. * Ezért győzelmi jutalmat kaptál, ó boldog, * magától Krisztustól, * aki nagyon erőssé tett téged. * Esedezzél hozzá, * hogy megszabaduljanak az enyészettől és a veszedelmektől mindazok, *’ akik híven megtartják a te mindenkor tiszteletreméltó emlékedet!
Magas fokú szemlélődésig emelkedtél föl, teljesen boldog! * Testi életedben minden földit és mulandót megvetettél, * és a Szentlélek vezetése mellett csak lelki dolgokkal foglalkoztál, * azért a szerzetesek valóban hírneves *’ vezérévé, szabályává és mintaképévé lettél.
A Szentlélek kegyelmeinek isteni kiáradásától ragyogóvá lettél, * Isten bölcse, Joannikiosz, * fáklyaként világítottál a véghatárokra, * könyörgéseddel megszüntetted * a nyomorgók fájdalmát * és a szenvedélyek homályát, * s megszabadítottad mindenféle betegségtől és veszedelemtől mindazokat, *’ akik híven megünneplik a te mindenütt tisztelt emlékedet.
2. hang. Minta: Midőn…
A * gondviselő Isten rendeléséből * nevedhez illő hivatást nyertél, * és azt tetteiddel meg is pecsételted, * és megerősítetted, ó boldog! * Mert az ellenséges seregeket * és a hatalmaskodók sokaságát * bátorságoddal hadban legyőzted. ** Azért * a győzelmi bért elnyerve híven kiáltottad: *’ Dicsőség a te legyőzhetetlen erődnek, Emberszerető!
A * gyógyítások kegyelmi ajándékának * legillatosabb kenetét * árasztod ma, bölcs Nikandrosz * a te szent emlékünnepeden, * és elűzöd a nyomorúságok rossz szagát * és a testi szenvedélyeket. ** Kegyelem * bőségével töltöd el mindazok közösségét, * akik Krisztusnak hangoztatják: * Te vagy a ki nem öntött kenet, *’ mely jó illatúvá teszi magasztalóidat!
Bátran * odajárulhatsz Krisztushoz, * ki egyedül dicsőített az ő szentjeiben. * Esedezzél hozzá, szentéletű Nikandrosz, mindnyájunkért, * kik buzgósággal megtartjuk a te emlékünnepedet ** és * magasztaljuk jótetteidet, * hogy könyörgésedre részeseivé lehessünk *’ a kimondhatatlan isteni javaknak és dicsőségnek!
Dicsőség…  2. hang
Bátor lélekkel végezted az önmegtagadó pályafutást, * és buzgón végigjártad az erények útját, * a szenvedélyek vadállatait megölted, * s az istenképiséget sértetlenül megőrizted. * A Lélek kincstára lettél, * a jövendőt jelenként előre láttad, * csodatevőnek is bizonyultál, * Istent hordozó Joannikiosz atyánk! * Most az Isten trónja előtt állsz, *’ és imádkozol szüntelenül, hogy üdvözüljön a mi lelkünk.
Most és… 2. hang. Minta: Midőn…
Sok nagy * gyötrelmet szenvedtél el, * midőn, ó Tisztaságos, * Fiadat és Istenedet megfeszítették, * sóhajtva, sírva és jajgatva: ** Jaj nekem, * én édes gyermekem, * miként szenvedsz te igazságtalanul, * hogy Ádámtól kezdve * megváltsad a föld szülötteit. ** Azért * tisztaságos Szűz, * hittel könyörgünk tehozzád: *’ tedd őt irántunk irgalmassá!
Előverses sztihirák
6. hang
A te kereszted, Urunk, * a te népednek élet és oltalom, * és benne remélve * téged, mint megfeszített Istenünket éneklünk: *’ Könyörülj rajtunk!
A te kereszted, Uralkodó, * megnyitá a Paradicsomot az emberi nemnek, * és mi megszabadulván a romlásból, * téged, mint megfeszített Istenünket éneklünk: *’ Könyörülj rajtunk!
Bajnok vértanúk, a mennyország polgárai * sok kínt elviseltek a földi bajvívásban. * Az ő közbenjárásukra és imádságukért *’ mindnyájunkat őrizz meg, Urunk!
Dicsőség…
Elmédet Krisztus szeretete megsebezte, * s így a legmagasabb csúcsra jutottál, * Szent Joannikiosz, * és különféle kegyelmi ajándékokat nyertél, * hogy meggyógyítsd azoknak a betegségeit, *’ akik buzgón magasztalják a te szent elszenderülésedet.
Most és… 6. hang. Minta: Minden reményüket…
Mikor téged vádlottként ítélőszék elő állítottak, * Izrael bírái előre elhatározták, * hogy halálos ítéletet mondanak fölötted, * Üdvözítő Fiú, * ki élők és holtak bírája vagy, * és hogy Pilátus elé állítanak. * Jaj, törvényellenesen mondtak ítéletet a törvényszegők! * Mikor ezt látom, szenvedek, * elítéltetésedből részt kérek, * a halált siránkozva többre becsülöm, mint az életet. *’ Ezeket mondja az Istenszülő, egyetlen Nagyirgalmú.
.Tropár(ok)
8. hang
Könnyeidnek árja által a puszta terméketlenségét termővé tetted, * midőn sóhajok között száz szenvedést elviseltél * és az egész világ világító fáklyájává lettél, * csodákkal tündöklő Szent Joannikiosz atya, *’ imádd Krisztus Istent, hogy üdvözítse lelkünket!
Dicsőség... 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Nikandrosz fölszentelt vértanú, * imádd Krisztus Istent, *’ hogy üdvözítse a mi lelkünket!
Most és…
Legszeplőtelenebb Szűz, * Krisztus Istenünknek anyja, * tőr járta át a Te legszentebb lelkedet, * mikor Fiadat és Istenedet önként megfeszítve láttad. * Ne szűnjél, ó áldott, Őt imádni, * hogy ajándékozza nekünk *’ vétkeink bocsánatát.
